ddrg/super_eurlex huggingface dataset:
Direktiva Komisije 1999/8/ES

z dne 18. februarja 1999

o spremembi Direktive Sveta 66/402/EGS o trženju semena žit

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 66/402/EGS z dne 14. junija 1966 o trženju semena žit [1], kakor je bila nazadnje spremenjena z Direktivo Sveta 98/96/ES [2], in zlasti člena 21(a) Direktive,

ker, v primeru semena tritikale, ki je namenjeno za trženje na njihovem območju, države članice lahko znižajo minimalno kalivost, zahtevano v Prilogi II na 80 %;

ker to od 1. februarja 2000 na podlagi zgoraj navedene direktive ne bo več možno;

ker se v skladu s sedanjimi znanstvenimi in tehničnimi spoznanji zdi, da je v Skupnosti težko pridelati seme tritikale s kalivostjo, ki je enaka tisti, določeni v Prilogi II;

ker je glede na znanstveni in tehnični napredek primerno zmanjšati najnižjo kalivost čistega semena na 80 %;

ker so ukrepi, določeni v tej direktivi, skladni z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo,

SPREJELA NASLEDNJO DIREKTIVO:

Člen 1

Oddelek (2)(A) Priloge II Direktive 66/402/EGS se spremeni: V primeru triticosecale se število "85" v stolpcu 2 nadomesti s številom "80".

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 1. februarja 2000. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Države članice sprejmejo postopek za takšno sklicevanje.

2. Države članice sporočijo Komisiji določbe nacionalne zakonodaje, sprejete na področju, ki ga ureja ta direktiva.

Člen 3

Ta direktiva je naslovljena na države članice.

V Bruslju, 18. februarja 1999

Za Komisijo

Franz Fischler

Član Komisije

[1] UL 125, 11.7.1966, str. 2039/66.

[2] UL L 25, 1.2.1999, str. 27.

--------------------------------------------------
Direktiva Komisije 1999/58/ES

z dne 7. junija 1999

o prilagoditvi Direktive Sveta 79/533/EGS glede naprave za vleko traktorja in vzvratne prestave kmetijskih ali gozdarskih traktorjev na kolesih tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 74/150/EGS z dne 4. marca 1974 o približevanju zakonodaje držav članic o homologaciji kmetijskih ali gozdarskih traktorjev na kolesih [1], kakor je bila nazadnje spremenjena z Direktivo 97/54/ES [2] Evropskega parlamenta in Sveta, in zlasti člena 11 direktive,

ob upoštevanju Direktive Sveta 79/533/EGS z dne 17. maja 1979 o približevanju zakonodaje držav članic o napravi za vleko traktorja in vzvratni prestavi kmetijskih ali gozdarskih traktorjev na kolesih [3], kakor je bila nazadnje spremenjena z Direktivo 97/54/EGS, zlasti člena 4 direktive,

(1) ker je za izboljšanje varnosti treba natančneje določiti zahteve za priklopno napravo za vleko traktorja;

(2) ker so ukrepi te direktive v skladu z mnenjem Odbora za prilagajanje tehničnemu napredku, ustanovljenega s členom 12 Direktive 74/150/EGS,

SPREJELA NASLEDNJO DIREKTIVO:

Člen 1

Točka 3 Priloge I k Direktivi 79/533/EGS se s to direktivo spremeni:

1. prvi odstavek se nadomesti z:

"Naprava mora biti tipa odprte čeljusti. Odprtina pri sredini zatiča mora biti 60 mm + 0,5/- 1,5 mm, globina čeljusti, merjena od sredine zatiča, pa mora biti 62 mm +/- 0,5 mm.";

2. shema se črta.

Člen 2

1. Od 1. julija 2000 države članice ne smejo:

- zavrniti podelitve ES-homologacije, izdaje dokumenta, določenega v tretji alinei člena 10(1) Direktive 74/150/EGS, ali nacionalne homologacije za tip traktorja ali

- prepovedati začetka uporabe traktorjev,

če ti izpolnjujejo zahteve Direktive 79/533/EGS, kakor je bila spremenjena s to direktivo.

2. Od 1. januarja 2001 države članice:

- ne smejo več izdati dokumenta, določenega v tretji alinei člena 10(1) Direktive 74/150/EGS, za tip traktorja, ki ne izpolnjuje zahtev Direktive 79/533/EGS, kakor je bila spremenjena s to direktivo,

- lahko zavrnejo nacionalno homologacijo za tip traktorja, ki ne izpolnjuje zahtev Direktive 79/533/EGS, kakor je bila spremenjena s to direktivo.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 30. junija 2000. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropskih skupnosti.

Člen 5

Ta direktiva je naslovljena na države članice.

V Bruslju, 7. junija 1999

Za Komisijo

Martin Bangemann

Član Komisije

[1] UL L 84, 28.3.1974, str. 10.

[2] UL L 277, 10.10.1997, str. 24.

[3] UL L 145, 13.6.1979, str. 20.

--------------------------------------------------
Direktiva Sveta 98/23/ES

z dne 7. aprila 1998

o razširitvi Direktive 97/81/ES o okvirnem sporazumu o delu s krajšim delovnim časom, sklenjenem med UNICE, CEEP in ETUC na Združeno kraljestvo Velika Britanija in Severna Irska

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker je Svet, ki deluje skladno s Sporazumom o socialni politiki, priloženim k Protokolu (št. 14) o socialni politiki, ki je priloga k Pogodbi o ustanovitvi Evropske skupnosti, in zlasti členom 4(2) Sporazuma, sprejel Direktivo 97/81/ES [3]; ker se torej navedena direktiva ne uporablja za Združeno kraljestvo Velike Britanije in Severne Irske;

ker je Evropski Svet na zasedanju v Amsterdamu 16. in 17. junija 1997 odobril dogovor, sprejet na medvladni konferenci, da se Sporazum o socialni politiki vključi v Pogodbo o ustanovitvi Evropske skupnosti; ker je opozoril, da je treba najti način za uzakonitev želje Združenega kraljestva, da pred uveljavitvijo nove pogodbe sprejme že sprejete in tiste direktive, ki bi bile lahko sprejete na podlagi tega sporazuma;

ker sta se Svet in Komisija na sestanku Sveta 24. julija 1997 dogovorila, da uveljavita zaključke, sprejete na sestanku Evropskega sveta v Amsterdamu; ker sta se dogovorila tudi, da smiselno uporabita isti postopek za prihodnje direktive, ki bodo sprejete na podlagi Sporazuma o socialni politiki; ker želi ta direktiva to doseči z razširitvijo Direktive 97/81/ES na Združeno kraljestvo;

ker dejstvo, da Direktiva 97/81/ES ni uporabna v Združenem kraljestvu Velika Britanija in Severna Irska, neposredno vpliva na delovanje notranjega trga; ker se bo, zaradi uresničevanja okvirnega sporazuma, ki je priložen navedeni direktivi, in zlasti načela nediskriminacije delavcev, ki so zaposleni s krajšim delovnim časom, in delavcev, ki so zaposleni s polnim delovnim časom v vseh državah članicah, izboljšalo delovanje notranjega trga;

ker se bo s sprejetjem te direktive v Združenem kraljestvu začela uporabljati Direktiva 97/81/ES; ker od datuma uveljavitve te direktive izraz "države članice" iz Direktive 97/81/ES vključuje tudi Združeno kraljestvo;

ker ima Združeno kraljestvo tako kakor druge države članice na voljo dveletno obdobje, da uveljavi določbe, potrebne za uskladitev z Direktivo 97/81/ES,

SPREJEL NASLEDNJO DIREKTIVO:

Člen 1

Brez vpliva na člen 2, se Direktiva 97/81/ES uporablja za Združeno kraljestvo Velike Britanije in Severne Irske.

Člen 2

V členu 2 Direktive 97/81/ES se doda naslednji odstavek:

"1a. Za Združeno kraljestvo Velika Britanija in Severna Irska se datum 20. januar 2000 v odstavku 1 nadomesti z datumom 7. april 2000."

Člen 3

Ta direktiva je naslovljena na države članice.

V Luxembourgu, 7. aprila 1998

Za Svet

Predsednik

D. Blunkett

[1] Mnenje dano 1. aprila 1998 (še ni objavljeno v Uradnem listu Evropskih skupnosti).

[2] Mnenje dano 25. marca 1998 (še ni objavljeno v Uradnem listu Evropskih skupnosti).

[3] UL L 14, 20.1.1998, str. 9.

--------------------------------------------------
Direktiva Komisije 97/38/ES

z dne 20. junija 1997

o spremembah Priloge C k Direktivi Sveta 92/51/EGS o drugem splošnem sistemu priznavanja strokovne izobrazbe in usposabljanja, ki dopolnjuje Direktivo 89/48/EGS

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju direktive Sveta 92/51/EGS z dne 18. junija 1992 o drugem splošnem sistemu priznavanja strokovne izobrazbe in usposabljanja, ki dopolnjuje Direktivo 89/48/EGS [1], kot je nazadnje spremenjena z Direktivo Komisije 95/43/ES [2], zlasti člena 15 direktive,

ker je vlada Združenega kraljestva vložila utemeljeno zahtevo, da se iz Priloge C k Direktivi črtajo trije izobraževalni programi njene države;

ker je Združeno kraljestvo spremenilo program izobraževanja in usposabljanja za laboratorijskega znanstvenega delavca v zdravstvu in ker program zdaj zahteva tri leta visokega izobraževanja in zaradi tega sodi pod Direktivo Sveta 89/48/EGS [3]; ker program izobraževanja in usposabljanja laboratorijskega znanstvenega delavca v zdravstvu zaradi tega ne sodi več v Prilogo C, ker bi osebe s kvalifikacijami, pridobljenimi pod prejšnjo ureditvijo in ki jih ureja Direktiva 92/51/EGS, lahko na podlagi člena 1(a) Direktive 89/48/EGS zahtevale, da jih obravnavajo na enak način;

ker poklic protetika (ortopeda) trenutno v Združenem kraljestvu ni zakonsko urejen;

ker poklic svetovalca za pogojno izpuščene v Združenem kraljestvu ni več zakonsko urejen;

ker so ukrepi, ki jih predvideva sedanja direktiva, v skladu z mnenjem odbora, ustanovljenega s členom 15 Direktive Sveta 92/51/EGS,

SPREJELA NASLEDNJO DIREKTIVO:

Člen 1

Priloga C k Direktivi 92/51/EGS se spremeni, kot je navedeno v prilogi k tej direktivi.

Člen 2

1. Države članice sprejmejo zakone in druge predpise, ki so potrebni za uskladitev s to direktivo, do 30. septembra 1997. O tem sproti obveščajo Komisijo.

Ko države članice sprejmejo te ukrepe, morajo ti vsebovati sklicevanje na to direktivo ali mora tako sklicevanje spremljati njihovo uradno objavo. Obliko sklicevanja določajo države članice.

2. Države članice Komisiji pošljejo besedila temeljnih predpisov nacionalne zakonodaje, ki jih sprejmejo na področju, ki ga ureja ta direktiva.

Člen 3

Ta direktiva je naslovljena na države članice.

Člen 4

Ta direktiva začne veljati 20. dan po objavi v Uradnem listu Evropskih skupnosti.

V Bruslju, 20. junija 1997

Za Komisijo

Mario Monti

Član Komisije

[1] UL L 209, 24.7.1992, str. 25.

[2] UL L 184, 3.8.1995, str. 21.

[3] UL L 19, 24.1.1989, str. 16.

--------------------------------------------------

PRILOGA

Priloga C k Direktivi 92/51/EGS se spremeni, kot sledi:V odelku

"5. Programi v Združenem kraljestvu, ki so priznani kot nacionalna poklicna kvalifikacija ali škotska poklicna kvalifikacija"

se črtajonaslednje alinee:

"— laboratorijski znanstveni delavec v zdravstvu,

— svetovalec za pogojno izpuščene,

— protetik,".

--------------------------------------------------
Direktiva Sveta 93/41/EGS

z dne 14. junija 1993

o razveljavitvi Direktive 87/22/EGS o približevanju nacionalnih ukrepov v zvezi z dajanjem v promet visokotehnoloških zdravil, zlasti tistih, pridobljenih z biotehnologijo

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker so določbe Direktive 87/22/EGS [4] zdaj nadomestile določbe Uredbe Sveta (EGS) št. 2309/93 z dne 22. julija 1993 o določitvi postopkov Skupnosti za izdajo dovoljenja za promet z zdravili za ljudi in živali in za nadzor nad njimi ter ustanavljajo Evropsko agencijo za vrednotenje zdravil [5] in Direktiva Sveta 88/182/EGS z dne 22. marca 1988 o spremembi Direktive 83/189/EGS o določitvi postopka zbiranja informacij na področju tehničnih standardov in predpisov [6];

ker so v Direktivi 93/39/EGS [7] določbe za nadaljnje upravljanje dovoljenj za trženje zdravila, ki so jih države članice izdale na podlagi mnenja Komisije za zaščitena zdravila, danega v skladu z Direktivo 87/22/EGS;

ker so poleg tega v Direktivi 93/40/EGS [8] določbe za nadaljnje upravljanje dovoljenj za trženje zdravila, ki so jih države članice izdale na podlagi mnenja Komisije za zdravila za uporabo v veterinarski medicini, danega v skladu z Direktivo 87/22/EGS;

ker bi bilo zato treba Direktivo 87/22/EGS razveljaviti;

ker bi bilo treba zaradi pravne varnosti sprejeti določbe za nadaljnje pregledovanje vlog za pridobitev dovoljenja za promet z zdravilom, ki bodo Komisiji za lastniška zaščitena zdravila ali Komisiji za zdravila za uporabo v veterinarski medicini v skladu z Direktivo 87/22/EGS predložene do 1. januarja 1995,

SPREJEL NASLEDNJO DIREKTIVO:

Člen 1

Direktiva 87/22/EGS se razveljavi s 1. januarjem 1995.

Člen 2

Vloge za pridobitev dovoljenja za trženje zdravila, ki so bile po členu 2 Direktive 87/22/EGS predložene Komisiji za zaščitena zdravila ali Komisiji za zdravila za uporabo v veterinarski medicini do 1. januarja 1995 in o katerih zadevna komisija do 1. januarja 1995 ni dala mnenja, se obravnavajo v skladu z Uredbo (EGS) št. 2309/93.

Člen 3

Države članice sprejmejo zakone in druge predpise, potrebne za uskladitev s to direktivo, z veljavnostjo od 1. januarja 1995. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

Ta direktiva je naslovljena na države članice.

V Luxembourgu, 14. junija 1993

Za Svet

Predsednik

J. Trøjborg

[1] UL C 58, 8.3.1990, str. 1.

[2] UL C 183, 15.7.1991, str. 145, inUL C 150, 31.5.1993.

[3] UL C 269, 14.10.1991, str. 84.

[4] UL L 15, 17.1.1987, str. 38.

[5] UL L 214, 24.8.1993, str. 1.

[6] UL L 81, 26.3.1988, str. 75.

[7] UL L 214, 24.8.1993, str. 22.

[8] UL L 214, 24.8.1993, str. 31.

--------------------------------------------------
Direktiva Komisije 92/4/EGS

z dne 10. februarja 1992

o spremembi Direktive Sveta 78/663/EGS o določitvi posebnih meril čistosti za emulgatorje, stabilizatorje, gostila in želirna sredstva za uporabo v živilih

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], in zlasti člena 3(3) Direktive,

ker je treba, ob upoštevanju specifikacij, kakršne so bile sprejete v Codexu Alimentariusu, in zato, da se upošteva nove proizvodne tehnike, spremeniti Direktivo Sveta 78/663/EGS [2], kakor je bila nazadnje spremenjena z Direktivo Komisije 90/612/EGS [3];

ker so se skladno s členom 6 Direktive 89/107/EGS o predpisih, ki vplivajo na zdravje ljudi, posvetovali z Znanstvenim odborom za živila;

ker so ukrepi, predvideni s to direktivo, v skladu z mnenjem Stalnega odbora za živila,

SPREJELA NASLEDNJO DIREKTIVO:

Člen 1

Priloga k Direktivi 78/663/EGS se spremeni, kakor določa Priloga te direktive.

Člen 2

Države članice sprejmejo zakone in druge predpise, potrebne za uskladitev s to direktivo, najpozneje do 1. junija 1993 in o tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice

Člen 3

Ta direktiva je naslovljena na države članice.

V Bruslju, 10. februarja 1992

Za Komisijo

Martin bangemann

Podpredsednik

[1] UL L 40, 11.2.1989, str. 27.

[2] UL L 223, 14.8.1978, str. 7.

[3] UL L 326, 24.11.1990, str. 58.

--------------------------------------------------

PRILOGA

Priloga k Direktivi 78/663/EGS se spremeni:

(a)(b) Pod E 473 – Estri saharoze:

zadnji stavek postavke o kemijskem opisu se nadomesti z naslednjim stavkom:

"Pri njihovi proizvodnji se ne smejo uporabiti druga organska topila kakor: dimetilsulfoksid, dimetilformamid, etil acetat, izopropanol, izobutanol in metiletilketon."

Pod točko o vsebnosti izobutanola se doda naslednja točka:

"Vsebnost metiletilketona/največ 10 mg/kg."

--------------------------------------------------
Direktiva Komisije 92/1/EGS

z dne 13. januarja 1992

o nadzoru temperatur med transportom, skladiščenjem in shranjevanjem hitrozamrznjenih živil za prehrano ljudi

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 89/108/EGS z dne 21. decembra 1988 o približevanju zakonodaj držav članic o hitrozamrznjenih živilih za prehrano ljudi [1] in zlasti člena 11 Direktive,

ker morajo biti pravni predpisi v tem primeru omejeni izključno na predpise, ki so potrebni za izpolnjevanje bistvenih in nujnih potreb glede nadzora temperatur med transportom, skladiščenjem in shranjevanjem, tako da zagotavljajo natančno vzdrževanje temperatur, predpisanih v členu 5 Direktive 89/108/EGS;

ker so ukrepi, predvideni s to direktivo, v skladu z mnenjem Stalnega odbora za živila,

SPREJELA NASLEDNJO DIREKTIVO:

Člen 1

Ta direktiva ureja nadzor temperatur med transportom, skladiščenjem in shranjevanjem hitrozamrznjenih živil.

Člen 2

1. Prevozna sredstva, prostori za skladiščenje in shranjevanje morajo biti opremljeni z ustreznimi napravami za zapisovanje merilnih rezultatov, ki v pogostih in rednih časovnih razmikih merijo temperature zraka, katerim so izpostavljena hitrozamrznjena živila.

Pri prevozu morajo te naprave za zapisovanje merilnih rezultatov odobriti pristojni organi države, v kateri je prevozno sredstvo registrirano.

Tako zabeležene temperature morajo podjetja datirati in jih glede na vrsto živila hraniti najmanj eno leto ali dlje.

2. Temperatura zraka med shranjevanjem živil v razstavnih zamrzovalnih omarah pri prodaji na drobno in med distribucijo na lokalni ravni se meri z vsaj enim dobro vidnim termometrom, pri odprtih razstavnih zamrzovalnih omarah pri prodaji na drobno ta termometer kaže temperaturo izhodnega zraka na višini črte, ki jasno označuje najvišjo višino polnjenja.

3. Države članice lahko dovolijo odstopanje od odstavka 1, če so to hladilnice s prostornino manj kakor 10 kubičnih metrov za shranjevanje zalog v maloprodajnih trgovinah, tako da dovolijo merjenje temperature zraka z dobro vidnim termometrom.

Člen 3

Države članice sprejmejo zakone in druge predpise, potrebne za uskladitev s to direktivo, najpozneje do 31. julija 1993, razen za prevoze po železnici, za katere bo datum izvajanja določen pozneje.

O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

Ta direktiva je naslovljena na države članice.

V Bruslju, 13. januarja 1992

Za Komisijo

Martin bangemann

Podpredsednik

[1] UL L 40, 11.2.1989, str. 34.

--------------------------------------------------
Direktiva Komisije

z dne 22. julija 1991

o štirinajsti prilagoditvi Direktive Sveta 67/548/EGS o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi tehničnemu napredku

(91/410/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [1], nazadnje spremenjene z Direktivo 79/831/EGS [2], in zlasti člena 19 Direktive,

ker mora biti embalaža, ki vsebuje nekatere nevarne snovi, namenjene domači uporabi, po členu 15(2) Direktive 67/548/EGS opremljena z varnimi zapirali za otroke in/ali otipnimi opozorili na nevarnost;

ker mora biti embalaža, ki vsebuje nekatere kategorije nevarnih pripravkov, ki so v ponudbi ali prodaji za javno uporabo, po členu 6(2) Direktive Sveta 88/379/EGS [3] opremljena z varnimi zapirali za otroke in/ali otipnimi opozorili na nevarnost;

ker se lahko vse oblike embalaže, ki so dovolj varne za otroke, zlasti tiste, opredeljene v mednarodnih standardih, razumejo kot embalaža, opremljena z varnimi zapirali za otroke;

ker so tehnične specifikacije v zvezi s temi določbami navedene v delih A in B Priloge IX k Direktivi 67/548/EGS; ker člen 19 Direktive 79/831/EGS določa, da Priloga IX temelji na postopku Odbora za prilagajanje tehničnemu napredku;

ker so določbe te direktive v skladu z mnenjem Odbora za prilagajanje tehničnemu napredku direktiv o odpravi tehničnih ovir pri trgovanju z nevarnimi snovmi in pripravki,

SPREJELA NASLEDNJO DIREKTIVO:

Člen 1

Besedilo Priloge IX k Direktivi 67/548/EGS se nadomesti z besedilom Priloge k tej direktivi.

Člen 2

1. Države članice do 1. avgusta 1992 sprejmejo in objavijo predpise, potrebne za uskladitev s to direktivo, in o tem takoj obvestijo Komisijo. Ti predpise se uporabljajo najpozneje od 1. novembra 1992.

2. Države članice se v predpisih iz odstavka 1 sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva je naslovljena na države članice.

V Bruslju, 22. julija 1991

Za Komisijo

Martin Bangemann

Podpredsednik

[1] UL L 196, 16.8.1967, str. 1.

[2] UL L 259, 15.10.1979, str. 10.

[3] UL L 187, 16.7.1988, str. 14.

--------------------------------------------------

PRILOGA

"Glej: Direktivo Komisije 2000/32/ES, UL L 136, 8.6.2000, str. 89."

--------------------------------------------------
Direktiva Sveta 90/488/EGS

z dne 17. septembra 1990

o spremembi Direktive 87/404/EGS o usklajevanju zakonov držav članic v zvezi z enostavnimi tlačnimi posodami

(90/488/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker Direktiva 87/404/EGS [4] predvideva popolno uskladitev standardov za enostavne serijsko izdelane tlačne posode;

ker za primer odsotnosti usklajenih standardov Direktiva 87/404/EGS zahteva ES-pregled tipa navedenih posod in ker ti standardi ne bodo dosegljivi do datuma začetka uporabe direktive;

ker Direktiva 87/404/EGS ne predvideva prehodnega obdobja, v katerem bi bilo dovoljeno prodajati zaloge posod, izdelanih v skladu s pred začetkom uporabe te direktive veljavnimi nacionalnimi predpisi;

ker morajo imeti proizvajalci čas, ki je potreben za izvedbo postopka za ES-pregled tipa, in ker je treba določiti prehodno obdobje za prodajo posod v zalogi,

SPREJEL NASLEDNJO DIREKTIVO:

Člen 1

V členu 18(1) Direktive 87/404/EGS se doda:

"Do 1. julija 1992 države članice dovolijo dajanje v promet in/ali v uporabo posode, ki ustrezajo predpisom, veljavnim na njihovem ozemlju pred datumom začetka uporabe te direktive."

Člen 2

Države članice sprejmejo predpise, potrebne za uskladitev s to direktivo, do 1. julija 1991. O tem takoj obvestijo Komisijo.

Člen 3

Ta direktiva je naslovljena na države članice.

V Bruslju, 17. septembra 1990

Za Svet

Predsednik

P. Romita

[1] UL C 13, 19.1.1990, str. 7.

[2] UL C 149, 18.6.1990, str. 145, in Sklep z dne 12. septembra 1990 (še ni objavljen v Uradnem listu).

[3] UL C 168, 10.7.1990, str. 2.

[4] UL L 220, 8.8.1987, str. 48.

--------------------------------------------------